
הכנסת העשרים
מושב שני
<פרוטוקול מס' 409>
מישיבת ועדת הכספים
יום שני, ה' בתמוז התשע"ו (11 ביולי 2016), שעה 10:30
<סדר היום:>
<דיון על תקנות מכח הצעת חוק לתיקון פקודת מס הכנסה (תיקון מס' 221) - יישום הסכם הפטקא>
<הצעת חוק לתיקון פקודת מס הכנסה (תיקון מס' 221), התשע"ו-2016>
נכחו:

<חברי הוועדה:> 
משה גפני – היו"ר
יצחק וקנין

מיקי לוי

רחל עזריה
<מוזמנים:> 
	משנה לממונה אגף הכנסות, משרד האוצר 
	–
	פרידה ישראלי

	עוזרת ראשית ליועמ"ש ר"מ, משרד האוצר 
	–
	טל ישראל

	יועץ מנכ"ל, משרד האוצר 
	–
	אהוד פמי מוריה

	ממונה מפקח ארצי - דינים זרים, משרד האוצר 
	–
	חיליק כהן

	מנהל תחום בכיר החלטות מיסוי, משרד האוצר 
	–
	יואב משה

	עו"ד מחלקה משפטית, משרד האוצר 
	–
	רוני גנוד 

	הכלכלן הראשי ומנהל הכנסות המדינה, משרד האוצר 
	–
	יואל נוה

	רפרנט מאקרו באג"ת, משרד האוצר 
	–
	תמיר כהן

	רפרנט תעשיה ומסחר באג"ת, משרד האוצר 
	–
	עידו שלמה סופר

	רפרנט שיכון באג"ת, משרד האוצר 
	–
	יובל טלר חסון

	פרקליטה-מח' יעוץ וחקיקה, משרד המשפטים 
	–
	לילך וגנר

	עו"ד מח' יעוץ וחקיקה, משרד המשפטים 
	–
	יובל נעים

	מ.תח' תקצוב ובקרה, משרד לשרותי דת 
	–
	יחזקאל כהן

	כלכלן, משרד המדע 
	–
	חביב קטן

	מנהל אגף תכנון ומדיניות, משרד הקליטה 
	–
	אופיר להב

	יועצת בכירה לשרה, משרד הקליטה 
	–
	אירית אסתר לוי

	עו"ד במחלקת ייעוץ משפטי, רשות לניירות ערך 
	–
	חגי בן ארזה

	פיקוח על הבנקים, בנק ישראל 
	–
	דרור גולדשטיין

	סגנית היועמ"ש, בנק ישראל 
	–
	אורנה רות ואגו

	ראש ענף מיסוי, איגוד הבנקים בישראל 
	–
	אורי  סיני

	עו"ד, איגוד הבנקים בישראל 
	–
	עדנה  ליטמנוביץ

	עו"ד, איגוד הבנקים בישראל 
	–
	אסנת שטמר יידקין

	עורכת דין, איגוד הבנקים בישראל 
	–
	מיקי  טמיר

	עורך דין, איגוד הבנקים בישראל 
	–
	לוני בכר

	ממונה חקיקה, לשכת עורכי הדין 
	–
	פינחס מיכאלי

	יו"ר פורום מיסים, לשכת עורכי הדין 
	–
	מאיר לינזן

	פורום מיסים, לשכת עורכי הדין 
	–
	גיא כץ

	צוות חקיקה, לשכת עורכי הדין 
	–
	יובל טייק

	יו"ר ועדת הלבנת הון, לשכת רואי החשבון בישראל 
	–
	נדב הכהן

	יועצת משפטית, לשכת רואי חשבון 
	–
	עדי גרינבאום

	סומך חייקין, איגוד חברות הביטוח 
	–
	שירה כץ

	עורך דין, משרד צל ארן ושות 
	–
	נעם שרייבר

	יועץ מס נציג הגמ״חים 
	–
	יעקב ויז׳בינסקי

	פעיל, המשמר החברתי 
	–
	אריה לוי

	מנהלת א. תקציב ובקרה, סוכנות יהודית 
	–
	שלומית נקש

	ממונת חקיקה, לשכת עורכי הדין 
	–
	אוריין לביא


לרשימת השדלנים שנכחו בדיון – ראו בקישור זה.

<ייעוץ משפטי: >
איל בן ארי
<מנהל הוועדה:>
טמיר כהן
<רשמת פרלמנטרית:>
שרון רפאלי
<דיון על תקנות מכח הצעת חוק לתיקון פקודת מס הכנסה (תיקון מס' 221) - יישום הסכם הפטקא>
<הצעת חוק לתיקון פקודת מס הכנסה (תיקון מס' 221), התשע"ו-2016>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אני מבקש להודיע לחברים שלא נאמר לי באופן רשמי אבל נמסר לי שאתמול הדירקטוריון של החברה להשבה אישר את האפשרות שהם יחתמו על ההסכם. אם הם אמורים לחתום על ההסכם היום או מחר אז עד סוף השבוע הכסף יועבר לניצולים. אז ביקשתי לעצור את החקיקה בעניין הזה ולהחתים את החברים על מה שהחתמנו חלק וחלק עדיין לא החתמנו, לעצור את זה. כיוון שבאופן פורמלי לא אמור להיות שום דבר אז זה תלוי ועומד. אני מקווה שהידיעה הזאת נכונה, ואם היא אכן נכונה אז ככל הנראה אם הדירקטוריון אישר זה יהיה באופן קבוע, ובעוד שלושה חודשים לא נצטרך להתכנס שוב. אבל אני אומר את זה לוועדה כיוון שהחברים היו שותפים למאבק הזה שלא היה קל, אלא קשה ולא נעים בחלק מהמקרים שלו. אז שהחברים יידעו את המידע שאני מקבל. אף אחד עוד לא אמר לי פורמלית שום דבר. אז אנחנו עם חוק של פירוק החברה. החוק הזה תלוי ועומד. אנחנו בינתיים לא ממשיכים את החקיקה, ואני מקווה שזה אכן יסתיים בחיוב. 

<רחל עזריה (כולנו):>
יישר כוח בעזרת ה'.
<היו"ר משה גפני:>
בעזרת ה'. 

הצעת חוק לתיקון פקודת מס הכנסה (תיקון מס' 221), התשע"ו-2016. הסעיף השני הוא הסעיף של התקנות שאנחנו רוצים עליו דיון עקרוני מכיוון שבלאו הכי הוא יצטרך לבוא לכאן לאישור ולא נוכל לאשר את התקנות היום. אני מקווה שזה יהיה מהר. התקנות הן טובות וצריך שזה יהיה צמוד לעניין של החוק. אנחנו עברנו על החוק, ונשארו לנו כמה נושאים תוך כדי הדיון שלא סיימנו אותם. אנחנו היינו צריכים תשובות, אז אני מבקש מהיועץ המשפטי, תאמר את הסעיף הראשון, ואנחנו נשמע את ההתייחסות. 
<איל בן ארי:>
הסעיף הראשון נמצא בעמוד 5 למטה בנושא הגדרה של חשבון פיננסי בפסקה 4(ב). שם גם מוסד פיננסי שהוא לא ישות השקעות, כל זכות בהון שאם מתקיימים לגביה שני אלה: ערך הזכות בהון או הזכות שנקבע במישרין או בעקיפין בהתייחס לנכסים מהכנסות שיש לנכות מס במקור בארצות-הברית וסוג הזכויות נקבע במטרה להימנע מדיווח לפי הסכם היישום או הסכם פטקא. בעניין הזה הוועדה ביקשה לחדד שנטל ההוכחה הוא על המדינה, כפי שאנחנו מציעים, שניתן להוכיח שסוג הזכויות נקבע במטרה להימנע מדיווח.
<היו"ר משה גפני:>
מה זה פותר אם זה כתוב כך? 

<איל בן ארי:>
זה גם קובע את הנטל וגם מכפיף. זה לא רחב, רק שסוג הזכויות נקבע במטרה, אלא צריך לבוא ולהגיע למצב שאפשר להוכיח שהזכויות נקבעו באותו חשבון פיננסי. כל ההעברות שנעשו לשם נועדו כדי להימנע מדיווח לפי הסכם יישום או הסכם פטקא. 
<היו"ר משה גפני:>
זאת אומרת לא יכולים להגיע לבעל החשבון ולהגיד לו, אנחנו סבורים כך וכך, והוא צריך להוכיח. אלא המדינה צריכה להוכיח.
<איל בן ארי:>
כן. 
<פרידה ישראלי:>
אתם רוצים עוד הרחבה? 

<היו"ר משה גפני:>
תרחיבי בקצרה. 

<פרידה ישראלי:>
אמרנו שבאופן כללי כשמדובר בגוף שהוא מוסד פיננסי רק בגלל שהוא ישות השקעות – נתנו דוגמה אז של קרנות גידור, קרן השקעות פרטיות וכולי – כל זכות בחוב או בהון בגוף הזה היא חשבון פיננסי על-ידי המשקיעים. הסעיף הבא מדבר על גוף שהוא מוסד פיננסי, והוא לא ישות השקעות מהסוג ההוא, והוא בעצם אומר שבמקרה הזה יש מקרים נדירים שאני אראה במי שמחזיק זכות בהון או זכות בחוב באותו מוסד כמוסד פיננסי. מה המקרים הנדירים? המקרים הנדירים הם שבנוסף לכך שמדובר בגוף שהזכויות בו לא נסחרות באופן קבוע בבורסה יש עוד שני אלמנטים אנטי תכנוניים שמתקיימים בו. ואם הם מתקיימים אז רק אז אני אראה את הזכות בהון או בחוב כחשבון. א', ערך הזכות בהון או הזכות בחוב נקבע בעיקר בהתייחס לנכסים שמהכנסות בהמשך לנכות מס במקור בארצות-הברית. הכוונה היא לנכסים שמניבים הכנסות אמריקניות, למשל נדל"ן אמריקני שמניבים שכר דירה דיבידנד ריבית מארצות-הברית, ושקבעו את סוג הזכויות במטרה להתחמק מההוראות של פטקא. אז אנחנו עוד מכבידים ואומרים שכדי להיכנס לחריג הזה להחשיב את הזכויות שלך בחשבון אנחנו גם צריכים שתהיה לנו האפשרות להוכיח שסוג הזכויות האלה נבנה כדי להתחמק מפטקא. סיפור מאוד נדיר. קשה לי להאמין שניתקל בזה. 
<היו"ר משה גפני:>
ברור לגמרי שחובת ההוכחה היא על המדינה. 

<פרידה ישראלי:>
כן. 

<היו"ר משה גפני:>
מה הדבר השני? 

<איל בן ארי:>
בעמוד 7 בהגדרה "מוסד פיננסי" נדון הנושא שהעלתה לשכת עורכי הדין בנושא של חברת נאמנות של עורכי דין. הטענה הייתה שעלול להיווצר כפל דיווח. ביקשו לפטור את אותה חברת נאמנות מאותה הגדרה של מוסד פיננסי. 
<היו"ר משה גפני:>
מאיפה? 

<איל בן ארי:>
מאותה הגדרה של מוסד פיננסי בעמוד 7.
<היו"ר משה גפני:>
אני רואה. אז מה סיכמתם? 

<פרידה ישראלי:>
אנחנו עברנו תהליך קצר, לצערי הרב, ברגע האחרון עם לשכת עורכי הדין. כל החודשים שחלפו והיה לא מעט זמן ללבן את זה, הנושא משום מה לא לובן. מדובר בנושא די מורכב. העניין מתייחס לחברת נאמנות של משרדי עורכי דין שמשיקולים שונים מחזיקים את הכספים של הלקוחות שזה כספים שקשורים לכל מיני עסקאות במסגרת חברת נאמנות. 
<היו"ר משה גפני:>
כן, דיברנו על זה בוועדה. 

מי נמצא פה מלשכת עורכי הדין? 

<מאיר לינזן:>
עורך דין מאיר לינזן. 

<היו"ר משה גפני:>
זה המכתב ששלחת אליה? 

<מאיר לינזן:>
כן. 

<היו"ר משה גפני:>
מה שהיא הולכת להגיד פותר את הבעיה? 

<מאיר לינזן:>
אני חושב שכן. הגענו לקונצנזוס הבוקר. הבאנו חוות דעת של עורכי דין מארצות-הברית, ואני מקווה שהעניין ייפתר. 
<היו"ר משה גפני:>
זה פותר את הבעיה? 

<פרידה ישראלי:>
אנחנו קיבלנו באיזושהי צורה חלק ממה שנאמר בחוות הדעת של משרד עורכי הדין בארצות-הברית ככל שזה מתייחס לבעלות מי נחשב לצורך פטקא לבעלים בחשבון כאשר מדובר בחברה שעברה תהליך של השקפה שנקרא Check the box, ורואים את החשבונות שאצלה כחשבונות של החברה שמחזיקה אותה. מדובר בחברת נאמנות שמושקפת לתוך משרד עורכי הדין ורואים את הנכסים אצלה בהתחייבויות שלה כנכסים של פרמת עורכי הדין. לעניין הזה אנחנו מוכנים בתקנות לתת הבהרה שקשורה להגדרה מיהו בעל חשבון שעושה את אותה הפניה שהראו לנו שקיימת בתקנות האמריקניות. 
לעניין ההגדרה או היעדר ההגדרה של חברת הנאמנות כמוסד פיננסי, בעניין הזה היה לנו קושי בשלב הזה. זה לא אומר שלא נכון, אבל לא התעמקנו וגם חוות הדעת לא התעמקה איך היא מסיקה מזה שגם הגוף הוא לא מוסד פיננסי. מה שהוחלט הוא שאנחנו ננסה לפנות גם לאוצר האמריקני בשאלה, ואולי נציג את חוות הדעת שקיבלנו בעניין, וננסה לקבל תשובה. אם תתקבל תשובה שהבקשה יכולה להיות מאושר נעשה תיקון לתקנות שמבהיר את זה. 
<מאיר לינזן:>
הפתרון מקובל. יש שני שלבים: א', של החשבונות שייפתר מידית. לדעתי, הכול יכול להיפתר מידית כי אם תהיה פנייה מידית של מנהל הכנסות המדינה לאוצר האמריקני, והאוצר האמריקני יאשר אפשר יהיה עוד בתקנות. 
<היו"ר משה גפני:>
היא אמרה את זה. 

<פרידה ישראלי:>
תלוי בלוח הזמנים. 

<מאיר לינזן:>
הפתרון מקובל. 

<פרידה ישראלי:>
אני מציעה שבכל מקרה לא נעכב את התקנות בגלל המתנה לתשובה כזאת. נעשה הכול כדי לקבל אותן מהר. במקרה אחר אנחנו מיד נגיש תיקון לתקנות אם יהיה צורך לתקן. 
<היו"ר משה גפני:>
בסדר. מאה אחוז. תודה. 
הלאה, בבקשה.

<איל בן ארי:>
בעמוד 10 בהגדרה "מוסד פיננסי שאינו משתתף" – הוועדה ביקשה לשנות את "מוסד פיננסי שאינו מציית" ל"מוסד פיננסי שאינו מקיים את הוראות פטקא". 
<היו"ר משה גפני:>
הסעיף הזה אומר שאנחנו לא שוכבים על גחוננו אלא רק על הברכיים. 

<פרידה ישראלי:>
אנחנו בכל מקרה מדברים פה על מוסד פיננסי שהוא לא תושב מדינה שהתקשרה בהסכם עם ארצות-הברית, לא מוסד שלנו. 
<היו"ר משה גפני:>
לא משנה. 

<פרידה ישראלי:>
זה מוסד שלא מקיים את הוראות החוק. 

<איל בן ארי:>
בהגדרה "שער החליפין" ירד נושא שער הסכום. זה יהיה רק השער היציג שמפרסם בנק ישראל. 

<היו"ר משה גפני:>
אני אגיד משהו בחוק הזה שאני לא מבין. אז אם הורדתם את הספוט אז הכול ממש ברור. אז ירד הספוט. 
<איל בן ארי:>
כן. 

<היו"ר משה גפני:>
זה מצחיק לשים בחקיקה שני סוגי מטבע. 

<איל בן ארי:>
בסעיף 135ג(ג) בעמוד 11 הוועדה ביקשה להוריד את נושא מסירת המידע מהמוסד הפיננסי למנהל. מדובר על מידע שמעבירים בנושא בעל חשבון ובעל שליטה בחשבון פיננסי שהמנהל צריך להעביר לרשות מס במדינה זרה, כפי שיקבע שר האוצר בהתאם להסכם פטקא או הסכם יישום, לפי העניין. הוועדה ביקשה להוריד גם את הסיפא: "הכול כפי שיקבע שר האוצר בהתאם להסכם פטקא או הסכם יישום, לפי העניין". אם היינו מורידים את "כפי שיקבע שר האוצר" יכול להיות שהייתה ניתנת אולי סמכות רחבה יותר למנהל ממה שהוועדה התכוונה. לכן הותרנו את הקביעה "על-ידי שר האוצר" שזה אופן העברת המידע. סעיף (ד) מכפיף את כל התקנות לפי סעיף 135(ג) גם באישור הוועדה נוסף על ההתייעצות עם נגיד בנק ישראל, יושב-ראש רשות ניירות ערך ושר המשפטים. 
<היו"ר משה גפני:>
לא הבנתי. זה הסעיף שמאפשר להעביר לרשות המסים דיווח? ביקשנו שזה לא יהיה בכלל. מה זה הדבר הזה? 
<איל בן ארי:>
זה לא השימוש. זאת רק ההעברה.

<פרידה ישראלי:>
זה לא השימוש. זאת רק העברת המידע לצורך ההסכם. 
<היו"ר משה גפני:>
מה זה העברה?

<איל בן ארי:>
"מוסד פיננסי מדווח למנהל מידע בדבר בעל חשבון בעל שליטה בישות בעלת חשבון ובדבר חשבון פיננסי אשר על המנהל להעביר לרשות המס במדינה זרה, והכול כפי שיקבע שר האוצר". זה בעצם החובה של המוסד הפיננסי להעביר למנהל.
<היו"ר משה גפני:>
ובמה המנהל יכול לעשות בזה שימוש? 

<איל בן ארי:>
זה ב-135 אי אפשר. ב-135ו – "הגבלת שימוש במידע" בסעיף 13. 
<היו"ר משה גפני:>
אז למה זה שתי פסקות? זאת אותה פסקה. בסעיף (ג) "מוסד פיננסי" וכו', ובסעיף (ד): "תקנות לפי סעיפים קטנים (א), (ג) יותקנו בהתייעצות עם נגיד בנק ישראל, יושב ראש רשות ניירות ערך ושר המשפטים ובאישור ועדת הכספים". אחרת זה נראה - -
<איל בן ארי:>
לא, לא. אישור ועדת הכספים נמצא ב-(ד). 

<היו"ר משה גפני:>
אבל מה זה "הכול כפי שיקבע שר האוצר"? למה אתה עוצר פה? 

המנהל צריך להעביר את המידע. מי קובע? את זה קובע שר האוצר. איך הוא קובע? קובע לבד? 

<איל בן ארי:>
הוא קובע בתקנות, לפי סעיפים קטנים (א) עד (ג). הוא קובע בהתייעצות עם נגיד בנק ישראל, יושב-ראש הרשות לניירות ערך ושר המשפטים ובאישור ועדת הכספים. 

<היו"ר משה גפני:>
ככה אתם עושים המשפטנים כדי שלא נבין? "הכול כפי שיקבע שר האוצר", נקודה. שר האוצר הפך להיות ישות מאוד מעניינת. צריך להוסיף לו מיד. הוא לא לבד. זה נעשה בהתייעצות עם נגיד בנק ישראל, יושב-ראש הרשות לניירות ערך ושר המשפטים ובאישור ועדת הכספים של הכנסת. זה נראה שחותכים את זה. קודם כול יש שר אוצר לפי החוק. עכשיו יש עוד משהו. למה אי אפשר לצרף את זה כמו שאנחנו, המון העם, מבינים, לא המשפטנים. 
<פרידה ישראלי:>
אחרת היו צריכים לחזור על זה ב-(א), (ב), (ג). נעשה סעיף אחד ונרכז את המלל. 
<איל בן ארי:>
השר בכל הסעיפים (א) עד (ג) לא מתקין לבד. הוא מתקין את זה בהתייעצות ובאישור הוועדה. 

<היו"ר משה גפני:>
טוב. תמיד אתם מנצחים. אני לא יודע למה. זה נראה לא טוב, הנוסח לא טוב. אני אגיד לך מה לא טוב פה. "מוסד פיננסי ישראלי מדווח יעביר למנהל מידע בדבר בעל חשבון ובעל שליטה בישות בעלת חשבון ובדבר חשבון פיננסי אשר על המנהל להעביר לרשות מס במדינה זרה, והכול כפי שיקבע שר האוצר". זאת אומרת הוא אומר למנהל, אתה תכתוב ככה, אתה תכתוב אחרת, לא חשוב מה – דברים נורמליים שהוא עושה. לא כתוב ששר האוצר יקבע את זה לפי תקנות. עכשיו אתה בא עם תקנות. אם הוא מחליט לעשות תקנות אז זה יהיה בהתייעצות ועם אישור וכו'. זה פשוט לא בסדר. הניסוח לא נכון. לא כתוב בפסקה (ג) תקנות. 
<לילך וגנר:>
המשמעות של "יקבע" זה בתקנות. 

<איל בן ארי:>
כן. אותו דבר ב"יקבע הוראות".

<טל ישראל:>
צריך לציין שזה היה מנוסח אחרת, והנסחות של משרד המשפטים תיקנה את זה לפורמט הזה. 

<היו"ר משה גפני:>
אני מסכים שיהיה כתוב: "הכול כפי שיקבע שר האוצר בתקנות". 
<איל בן ארי:>
בהוראות בסדר. אין בעיה. 

<היו"ר משה גפני:>
אחרי זה תקנות לפי סעיפים (א) עד (ג). 

<פרידה ישראלי:>
גם ב-(ב).
<היו"ר משה גפני:>
כן, זה כתוב. 

<איל בן ארי:>
גם ב-(ב): "כפי שיקבע שר האוצר בהוראות". 

<היו"ר משה גפני:>
בסדר. מה הסעיף הבא? 

<איל בן ארי:>
"הודעה ללקוח" – סעיף 135ד. הוועדה ביקשה שתינתן לא רק הודעה אחת מצד המוסד הפיננסי בעל החשבון שיש בו סממן או החשבון שלו יהיה מדווח מכוח הסכם פטקא או הסכם יישום. הנוסח תוקן, לפי בקשת הוועדה, שההודעה תימסר שלושים ימים טרם העברת המידע למייל. בכל מקרה הודעות נוספות יישלחו לבעל החשבון מהמוסד הפיננסי אחת לשנתיים ממועד מסירת ההודעה הראשונה כדי שאם ישתנה הסטטוס של בעל החשבון בגלל תושבות או בגלל אזרחות הוא יוכל למסור את הדבר. זה יעורר את זיכרונו כדי לתקן, ואז לצאת מתחולת הדיווח עליו ככל שהוא לא אמור להיות מדווח יותר. 

<היו"ר משה גפני:>
כמה זמן? 

<איל בן ארי:>
אחת לשנתיים. 

<היו"ר משה גפני:>
איפה כתוב? 

בבקשה. 

<לוני בכר:>
אני מטעם איגוד הבנקים והתאחדות חברות הביטוח. בניסוח אנחנו מבקשים שיירשם "תישלח ההודעה" ולא "תימסר" כי למוסדות הפיננסיים אין יכולת לוודא את מסירת ההודעה. בדרך כלל הלשון שנוקטים היא לשון שליחת ההודעה. אז זה שלושים יום לפני המועד. 
<איל בן ארי:>
שלושים יום טרם העברת - -

<לוני בכר:>
"ההודעה תישלח לפחות שלושים ימים טרם ההעברה".

<איל בן ארי:>
טרם העברת המידע למנהל. 

<טל ישראל:>
הם צודקים. לפני כן זה היה "בטרם העברת המידע למדינה זרה", ואז אמרנו שהם יעבירו את זה - - - אז זה חייב להישלח. 
<איל בן ארי:>
הבנתי. בסדר. 

<היו"ר משה גפני:>
כולם מסכימים עם התיקון הזה? 

<אלברט גמליאל:>
אני מלשכת יועצי המס. אנחנו מסכימים לתיקון. 

<היו"ר משה גפני:>
נדב הכהן, לשכת רואי החשבון, בבקשה. 
<נדב הכהן:>
דווקא על הסעיף הזה או שתי הערות קצרות בכלל? 

<היו"ר משה גפני:>
על ההמשך לא. על העבר כן. 

<נדב הכהן:>
אני מתנצל כי באנו ברגע האחרון, אבל אנחנו חושבים שגם מוסד פיננסי שמדווח וגם שלא מדווח צריך להודיע ללקוחות פעם בשנתיים על המעמד שלהם כיוון שייתכן שזה השתנה. שנית, אנחנו לא רואים הוראה שמאפשרת במקרה  שהוקם מס שלא לצורך, להחזיר אותו. אם הוקם מס ממישהו שסומן בטעות כמישהו שחל עליו, ובסופו של דבר זה לא חל עליו - -
<טל ישראל:>
אין ניכוי מס.
<היו"ר משה גפני:>
אין ניכוי מס. 

<טל ישראל:>
- - - זה לא חל - - - רק על מוסדות - - -
<נדב הכהן:>
אם זה לא קיים אז זה מקובל.  

<היו"ר משה גפני:>
לא שמעתי את הסוף. 

<נדב הכהן:>
הדבר השני – נאמר לי שאין בעיה כזאת, אבל גם מוסד פיננסי לא משתתף ושינוכה מס כסנקציה, בהחלט ייתכן מצב שיסתבר שבכלל אין שם לא תושבי ארצות-הברית ולא אזרחים. בארצות-הברית המס נוכה שלא לצורך. 
<טל ישראל:>
חוסר ההשתתפות של מוסד פיננסי לא תלוי בסוג הלקוחות שיש לו. אם אותו מוסד לא נרשם ולא פועל כמוסד פיננסי משתתף, והוא מסווג כלא משתתף אז חלות עליו הסנקציות. בישראל רוב המוסדות הפיננסיים לא יטילו ולא ינכו - - - אלא אם כן המוסדות הפיננסיים שמדובר מכפיפים עצמם לדין האמריקני וכבר מנכים. בסיטואציה הזאת זה לפי הדין האמריקני. הם כבר עובדים עם רשויות המס האמריקניים שמנכים לאותו מוסד פיננסי שלא משתתף. 
<נדב הכהן:>
מי שעובד מול המוסדות בארצות-הברית, אין בעיה. יהיו מנהלי תיקים לא גדולים שהם מוסד פיננסי - -
<טל ישראל:>
לא נתנו להם סמכות. 

<פרידה ישראלי:>
אין עליהם הוראות. 

<נדב הכהן:>
אני לא אמרתי שהם ינכו, אבל שישלמו להם – ינכו מהם. 

<היו"ר משה גפני:>
אין הוראות עליהם. 

<נדב הכהן:>
אוקיי. 

<איל בן ארי:>
הנושא הבא הוא יותר עקרוני - -

<היו"ר משה גפני:>
אבל ב-135 אני רואה תיקון – "באישור ועדת הכספים". 

<איל בן ארי:>
תוקן ב-135(ד) ברישא. 

<היו"ר משה גפני:>
בסדר. אבל ב-135ה(1) מה זה התוספת הזאת? 

<טל ישראל:>
סיכמנו אותה בדיון הקודם, ואמרנו שפשוט בגלל סיטואציה של חשבונות מיוחדים שבהם נרצה לתת הוראות מה זה סגירת חשבון או כשיש ביטוח ריסק במסגרת הפוליסה. אז אנחנו צריכים עדיין לעבד את כל הדברים ולקבוע מה נראה כסגירת חשבון. 
<היו"ר משה גפני:>
תודה. הלאה. 

<איל בן ארי:>
ב-135ו, כמו שהיה בדיון הקודם הגבלנו את השימוש במידע של המנהל רק לצורך העברתו. הוא לא יוכל לעשות שימוש - - -
<היו"ר משה גפני:>
אני חוזר ומסביר. הסברתי את זה גם בישיבה הקודמת וגם אמרתי את זה למנהל רשות המסים ולסגנו. החוק הזה הוא חוק רע, הוא לא טוב. אנחנו נאשר אותו, בעזרת ה', אין לנו ברירה. אבל אי אפשר לקחת את החוק הרע הזה ולעשות עוד דברים שלא מצליחים לעשות בחקיקה רגילה. העברת מידע מהחוק הזה לנושא של רשות המסים – אני לא מסכים לזה. יש חוק של העברת מידע; הוא לא נמצא בוועדת הכספים, הוא נמצא בוועדת החוקה. שיחוקקו אותו שם. לא מצליחים לחוקק אותו שם אז להכניס אותו עכשיו? לפחות היה פה איזה חוק טוב, משהו דרמטי שמקילים על האזרחים, אז מנסים להכניס עבירת מידע. להכניס עבירת מידע בחוק הזה אני לא מסכים. זה גם לא נכון ולא צודק. יש חוק של העברת מידע שיטפלו בו בוועדת חוקה. אני גם מתנגד לו. לדעתי, זה לא בסדר. אבל הבנתי, זה לא כאן בוועדה. 
מה נשאר? 

<איל בן ארי:>
נושא העיצומים הכספיים והקנסות. הוועדה ביקשה להפחית את הקנסות במחצית. 
<היו"ר משה גפני:>
באיזה עמוד זה? 

<איל בן ארי:>
בעמוד 14. מעשרת אלפים לחמשת אלפים, ממאה לחמישים - -

<יעקב ויז׳בינסקי:>
כתוב פה: "למעט לצורך העברתו לרשויות המס במדינות זרות". כלומר להן אנחנו נוכל להעביר את החוק, והם יעבירו את זה חזרה להרשאות. 
<היו"ר משה גפני:>
לא. 

<יעקב ויז׳בינסקי:>
למה לא? זה הרי ההסכם. 

<היו"ר משה גפני:>
תסבירו. יעקב שואל שברגע שאתה מעביר את המידע לרשויות מס זרות רשויות המס הזרות יחזירו את המידע לרשות המסים שלא לצורך הפטקא. האם יכולה להיות תופעה כזאת?  

<יעקב ויז׳בינסקי:>
כי יש הרי הסכמים. 

<טל ישראל:>
עקרונית זה יכול להיות, אבל איך ניראה בעיני מדינות אחרות אם נפנה לבקש את המידע שהעברנו. לא נראה לי שמישהו מתכנן לעשות דבר כזה. ברור שאתה מעביר מידע, ואם יש לך חילופי מידע עם אותה מדינה ותבקש ממנה מידע שקיים ברשותה, אז אתה רשאי לקבל אותו. אבל איך אתה יכול לפתור את הדבר הזה? אני רק חושבת שזה מחדד את האבסורד בכך שאנחנו מגבילים את השימוש על-ידי רשות המסים בישראל.  

<איל בן ארי:>
להפך, זה מחדד את הצורך בהגבלת השימוש.
<היו"ר משה גפני:>
זה המצב. אני מעריך שזה לא יקרה. 

<פרידה ישראלי:>
זה ברור שהמנהל לא ישתמש במידע, אז הוא לא ישתמש במידע. 

<היו"ר משה גפני:>
בדיוק. יעקב, אם זה יקרה אז קורים הרבה דברים, ואנחנו נמצאים כאן, ונעשה דברים. אבל, לדעתי, זה לא יקרה. רשות המסים היו אצלי בשבוע שעבר. החוק לא מאפשר לרשות המסים להשתמש במידע הזה. המידע הזה הוא אך ורק על נושא ההסכם על הפטקא. אחרי זה גם יביאו תקנות, ונראה את זה שם. אבל הכול יכול לקרות. אם קורה נצטרך לתקן את זה. אני מעריך שזה לא יקרה. אני דווקא מסכים איתם. אבל למה אנחנו צריכים לדבר סתם? אם זה יקרה נדבר. 

לגבי העיצומים אתם מסכימים? 

<טל ישראל:>
אנחנו הסכמנו לחצי. 

<היו"ר משה גפני:>
אז שנדע: במקום עשרת אלפים – חמשת אלפים; במקום מאה אלף – חמישים אלף; ובמקום חמישים אלף – עשרים וחמישה אלף. 

<איל בן ארי:>
בדיון הקודם ירד נושא ההפרה הנמשכת. 

<היו"ר משה גפני:>
אין הפרה נמשכת. 

<איל בן ארי:>
נושא זכות הטיעון – הוספנו בדיון הקודם שזכות הטיעון יכולה להיות גם בכתב וגם בעל-פה. רשות המסים ביקשה שהבקשה לטיעון בעל-פה תוגש במסגרת הטיעון בכתב בתוך תקופת הערעור. 

<היו"ר משה גפני:>
מה זה אומר? 

<פרידה ישראלי:>
יש חודש להגיש את הטיעון. הוא צריך להגיד בכתב שהוא מבקש להשמיע את טענותיו בעל-פה אם הטיעונים שלו בכתב לא משכנעים. שהוא יציין את זה בכתב שמבקשים זכות טיעון בעל-פה כדי למנוע מצבים שיגידו, ביקשתי, אבל הוא לא שמע לי, זה היה בטלפון.  

<היו"ר משה גפני:>
בבקשה. 

<יוסף חיים שימל:>
בדיון הקודם הרב גפני אמר שהוא דורש שתהיה התראה לפני הקנסות, ורק אחרי כן אפשר יהיה לקנוס. לא הכניסו את זה. 
<טל ישראל:>
יש הוראת שעה במסגרת העיצומים שמדברת על השנים הראשונות. בהן יש התראה לפני שחלים העיצומים. זה לא לנצח, זה לשנים הראשונות. 
<היו"ר משה גפני:>
הוא יעלה לנשיאות – הוא לא נמצא פה, עורך דין - - - הוא בכלל אומר שיכול להיות שהוא יבטל את הסכם הפטקא. לא יודע מה נעשה אם הוא לא ייבחר לנשיא עכשיו. 

<איל בן ארי:>
בעמוד 16 בסעיף 195יד – "הפרה נמשכת וחוזרת" – נמחקה ההפרה הנמשכת ונשארת רק החוזרת. הייתה הערה של לשכת עורכי הדין באותו עניין בנושא ההתיישנות. 

<גיא כץ:>
אני מלשכת עורכי הדין. הבנתי שהורידו את העבירה הנמשכת. 
<איל בן ארי:>
בתיקון העקיף לחוק איסור הלבנת הון בעמוד 20, סעיף 4 להצעת החוק, רצינו לדון קודם בהוראת המעבר שעלתה? 

<היו"ר משה גפני:>
לא. לפי הסדר. 

<איל בן ארי:>
אז עלה כאן רק עניין הוראת המעבר בעמוד 20 באמצע ב-195כה – נושא ההתראה קיים. סעיף קטן (א) "עד תום שנתיים ממועד התחילה לא ימסרו כוונה להודעת חיוב, אלא אם כן דרש לתקן את ההפרה". 
<היו"ר משה גפני:>
בסדר, נגיע לזה. נלך לפי הסדר, אחרת אני מתבלבל. 
<איל בן ארי:>
אנחנו לפי הסדר. 

195כה זאת הוראת המעבר. 

<היו"ר משה גפני:>
אבל עד כ"ה יש פה מחיקות. מה מחקתם? 

<איל בן ארי:>

זה לדיון. 

<היו"ר משה גפני:>
אז תגיד.

<איל בן ארי:>
195טז בעמוד 17, כפי שהוועדה ביקשה, הוספנו את אישור הוועדה. 

<היו"ר משה גפני:>
אין לי. 

<איל בן ארי:>
195כג(א)(2) בעמוד 18: "נסיבות ההפרה". 

<היו"ר משה גפני:>
מה זה נסיבות ההפרה? 

<איל בן ארי:>
זה היתוסף בדיון הקודם. אם מוטל עיצום כספי פרסום על הטלת העיצום הכספי תכלול גם את מהות ההפרה וגם את הנסיבות שבהן התרחשה ההפרה.  

<היו"ר משה גפני:>
פרידה, מה למשל, זה יכול להיות? 

<פרידה ישראלי:>
נניח יובהר שהבנק לא דרש ממי שמבקש לפתוח חשבון שיחתום על טופס הצהרה עצמית לגבי התושבות שלו. זה הנסיבות. 

<טל ישראל:>
משרד המשפטים ביקש שזה יהיה חלק מתבנית העיצומים שהיא תבנית אחידה שמפיצים לכל החקיקה, והם הוסיפו את המשפט הזה כדי להגביר את השקיפות.  

<היו"ר משה גפני:>
ספי, למה ביקשתם להוסיף את נסיבות ההפרה? זה בסדר, אני בעד, אבל למה? אתם עשיתם את זה. 
<יוסף זינגר:>
שייתן שקיפות למה הופר. הרי בסוף השקיפות נועדה כדי שמישהו אחר יידע איך אדם נענש ולדעת האם מפעילים את החוק באופן שוויוני. נסיבות ההפרה זה אחת הסיבות שחשוב לדעת. 
<היו"ר משה גפני:>
אני בעד, אבל עניין אותי לדעת. 

<איל בן ארי:>
בעצם לא רק מה דיווחו, אלא מה הביא אותם לדיווח. 

<היו"ר משה גפני:>
טוב. 

<איל בן ארי:>
בסעיף קטן (ג) ירד בדיון הקודם נושא הפרת פרסום שמו של יחיד. 

<היו"ר משה גפני:>
מה ההבדל בפסקה (ב) בין הממונה למנהל? 

<איל בן ארי:>
זה בגלל התבנית. בטעות השתרבב הממונה. זה צריך להיות המנהל.
<היו"ר משה גפני:>
פסקה (ג) ירדה. משרד המשפטים, גם אתם הייתם בעד להוריד. 

<לילך וגנר:>
אנחנו הסכמנו לבקשה. אנחנו הסברנו את ההבדל בין יחיד לתאגיד היחיד. 
<היו"ר משה גפני:>
ואתם בעד להוריד את היחיד בגלל איסורי לשון הרע של החפץ חיים. לא, בסדר. זאת פעם שנייה היום שאני מסכים עם משרד המשפטים, ואני מקווה שזה לא יחזור. 
<איל בן ארי:>
195כג(ד) – השארנו את הפרסום על התאגיד לתקופה של ארבע שנים. גם הסיפא ירדה, לבקשת משרד המשפטים בדיון הקודם. בתאגיד פרסום הוא ארבע שנים. מכיוון שהורדנו את היחיד ירד גם היחיד, והסיפא של ההסמכה של שר המשפטים לקבוע הוראות ירד. 

<היו"ר משה גפני:>
הבנתי.  

<איל בן ארי:>
195כה בהוראות המעבר. 

<היו"ר משה גפני:>
זה שוב לגבי הפרה נמשכת? 

<איל בן ארי:>
כן. אז הורדנו גם כן נושא הפרה נמשכת. כאן יש גם נושא ההתראה בשנתיים הראשונות: "בתקופה שמיום תחילתו של סימן זה עד תום שנתיים מהמועד האמור, המנהל לא ימסור למפר הודעה על כוונת חיוב אלא אם כן דרש ממנו לתקן את ההפרה והתרה בו בכתב. אם לא תוקן ההפרה בתוך שישים ימים תימסר לו הודעה בכתב על כוונת חיוב". 


סעיף 4 הוא התיקון העקיף לחוק איסור הלבנת הון. בדיון הקודם יושב-ראש הוועדה סבר שהתיקון אמור להידון דווקא בוועדת החוקה. הבאנו את התיקון הזה גם לעיונו של הייעוץ המשפטי של ועדת חוקה. הייעוץ המשפטי של ועדת החוקה סבר, שכפוף לשינויים שיובאו להלן זה אפשרי.
<היו"ר משה גפני:>
למה צריך את זה פה? 

<לילך וגנר:>
אני אסביר את זה שוב. הסברתי בדיון הקודם שדרישת הפטקא בנושא השליטה מפנה להנחיות הבין-לאומיות של איסור הלבנת הון, על פי - - - שמגדירות איך אנחנו בודקים מיהו בעל השליטה בישות שהיא לא בן אדם. אנחנו סברנו שמאחר שההפניה היא לכללים של חוק איסור הלבנת הון, ושההגדרה בחוק איסור הלבנת הון שלנו בנושא של השליטה אינה עומדת בסטנדרטים הבינלאומיים, וכדי לא ליצור כפל הגדרות לאותם מוסדות פיננסיים שנדרשים לזכות, לפי הפטקא ולפי חוק איסור הלבנת הון, ליצור הגדרה אחידה שעומדת בסטנדרט בחוק איסור הלבנת הון, ולהפנות אליה בפטקא. ההגדרה שיצרנו, לטעמנו, היא הגדרה טובה. היא גם יוצרת יותר בהירות ומסבירה לכל הגורמים שעליהם חל חוק איסור הלבנת הון ועל הפטקא, איך הם צריכים לזהות את בעל השליטה ומה לעשות במקרה שהם לא מזהים בעל שליטה. שוחחנו על כך עם הייעוץ המשפטי של ועדת חוקה שהעיר הערה מסוימת שקיבלנו אותה לגבי ההגדרה שלנו, וההגדרה מקובלת עליו. גם הוא סבר שהדבר מוסיף לבהירות וייצור אחידות, ולא יקשה יתר על המידה על המוסדות הפיננסיים. 
<היו"ר משה גפני:>
יש מישהו בין האורחים שמסיג על הסעיף הזה? 

<נדב הכהן:>
רק הערה אחת. בין ההגדרות יש "יחיד בעל יכולת לכוון את פעילותו של התאגיד בין לבד ובין בידי אחרים". אלה סעיפים אמורפיים. מצד אחד יש לנו מבחנים טכניים, 20% או מנכ"ל, אבל כשיש לנו סעיפים שאומרים שיש לו יכולת זה סעיפים שמשאירים הגדרה מאוד עמומה, ובאופן תיאורטי יכול להיות שיהיו עשרים בעלי שליטה באותו תאגיד. אנחנו חושבים שזה מיותר. אולי כברירת מחדל אם לא יתקיימו כל המבחנים הטכניים אז יש הצדקה למבחן כזה.
<טל ישראל:>
זה - - - המהותי. 

<היו"ר משה גפני:>
רגע. תכף תענו לו. אבל הגברת גם רוצה לומר משהו. בבקשה. 

<מיקי טמיר:>
אני מאיגוד הבנקים. אנחנו עקרונית מסכימים לנושא הזה, וחשוב לנו מאוד שתהיה אחידות בין חוק איסור הלבנת הון לבין החוק הזה, אבל ההערה שלי מתייחסת לסעיף האחרון מתי החוק מתחיל. לגבי התקופה אנחנו מבקשים שהתחולה לגבי חוק איסור הלבנת הון תהיה דחויה בחצי שנה או שנה כדי שהבנקים יוכלו להאריך - -

<היו"ר משה גפני:>
נדבר על זה. תכף נגיע לזה. על הסעיף הזה אתם מסכימים? 

<מיקי טמיר:>
כן. 

<היו"ר משה גפני:>
ומה אתם אומרים על מה שאמר נדב הכהן? 

<לילך וגנר:>
כבר היום הגדרת השליטה שמפנה לחוק ניירות ערך מדברת על המבחן המהותי של שליטה שזה הצורך לזהות את מי שעומד מאחורי התאגיד, ויכול להשפיע על פעילותו. המבחן הזה הוא המבחן הבסיסי גם בהמלצות הבין-לאומיות. שאר המבחנים נועדו להקל. אבל המבחן הזה הוא המבחן הבסיסי כדי לדעת מי עומד מאחורי הפעולה הזאת. זה הדבר הבסיסי שצריך לעשות גם לפי הדרישות הבין-לאומיות בהלבנת הון, גם לפי הפטקא. אי אפשר לוותר על המבחן הזה. המבחנים האחרים הם מבחני עזר ומבחנים מסוימים שהגדרנו. 
<נדב הכהן:>
לא ביקשתי לבטל. ביקשתי לשים אותו בסוף ולא בהתחלה. 

<קריאה:>
זה רעיון חוק ניירות ערך. 

<נדב הכהן:>
חברים, אני מכיר את התשובות האלה מאלף דיונים. אם זה במקום אחד זה אומר שזה קיים? 

<טל ישראל:>
לא, זה מה - - - היום. 

<איל בן ארי:>
הגדרה של "בעל שליטה" בעמוד 21 , כפי שלילך אמרה, תיקנו את האחוזים מ-20% ל-25% כמו בהמלצות. 
<היו"ר משה גפני:>
שמה? תגיד. 

<איל בן ארי:>
יראו יחיד כבעל שליטה, מעבר ליכולת שלו לכוון את הפעילות, גם אם הוא מחזיק 20%במקום, 25%. 
<היו"ר משה גפני:>
אם הוא מחזיק פחות אז לא. 

<איל בן ארי:>
אז לא. 

<היו"ר משה גפני:>
אתם הסכמתם? 

<קריאות:>
כן. 

<היו"ר משה גפני:>
יחיד בעל שליטה הוא 25%, לא 20%. בסדר. 

<איל בן ארי:>

בפסקה (5) בתיקון העקיף בעמוד 22, מתקנים את סעיף 31א לחוק איסור הלבנת הון דרך סעיף הסודיות. זה סעיף שקובע שאדם שמגיע אליו מידע, בין היתר לפי פרק ג' שהוא הזיהוי של בעל החשבון או מי שעומד מאחוריו, חייב לשמור בסוד. "לא יגלה אותו לאחר או יעשה בו שימוש אלא לפי חוק איסור הלבנת הון או לפי צו בית משפט". הסעיף הזה גם קובע עבירה עונשית. 

סעיף קטן (ג) שמבוקש לתקן מתיר להפר את הסודיות במקרה שתאגיד בנקאי או גוף שהוא בתוספת השלישית שהוא גם מוסד פיננסי וגם גופים שמנויים בתוספת השלישית: יו"ר חברת בורסה או חברה בעלת רישיון או מנהל תיקים או סוכן ביטוח, חברה מנהלת, נותן שירותי מטבע או בנק הדואר - -

<היו"ר משה גפני:>
זה פסקה (ג). 

<איל בן ארי:>
זה פרק ג' בחוק. 

ככל שהגופים שמנויים בתוספת השלישית הם גם מוסד פיננסי מדווח הם יוכלו להשתמש בפרטי הזיהוי שהם צריכים לעשות תוך כדי פתיחת חשבון, ולהעביר אותו למנהל כנדרש לפי הסכם פטקא או הסכם היישום. 
אנחנו רצינו לעשות כאן שני תיקונים קטנים: כנדרש לפי הסכם פטקא או לפי הסכם היישום בלבד, כהגדרתם בסעיף 135ב לפקודה, והכול כפוף להוראות, לפי סעיף 135ג(ג) לפקודה – בעצם להוראות של העברת המידע למנהל – ההוראות שייקבעו לעניין אלו מידעים יועברו למנהל לפי סעיף 135ג(ג). 
<קריאה:>
- - -

<איל בן ארי:>
סעיף 135ג(ג) קובע את החובה של המוסד הפיננסי המדווח להעביר את המידע על בעל חשבון, בעל שליטה בישות ובדבר חשבון פיננסי שהמנהל צריך להיות הצינור שהוא מעביר לרשות מס זרה. זאת אומרת כל העברת המידע, כל ההתגברות על הסודיות היא רק לצורך מה שנדרש לפי הסכם פטקא או הסכם היישום. 

<טל ישראל:>
דיברנו על זה אתמול - - -
<איל בן ארי:>
לא. אני רוצה להוסיף: "הכול כפוף להוראות לפי 135ג(ג). 

<טל ישראל:>
לא דיברנו על זה. 

<איל בן ארי:>
לא. זה משהו שהתעורר הבוקר. סליחה.

<פרידה ישראלי:>
איפה אתה רוצה להוסיף? 

<איל בן ארי:>
בסיפא: "והכול כפוף להוראות לפי סעיף 135ג(ג) לפקודה. זאת אומרת כל העברת המידע בכל מקרה, כל ההתגברות על הסודיות שקבועה בסעיף קטן (א) היא רק לפי מה שנדרש לפי הסכם פטקא או הסכם היישום וכפוף למה שייקבע בתקנות מבחינת העברת המידע מהמוסד הפיננסי למנהל. 
<לילך וגנר:>
למה צריך את ההבהרה לפי 135? הרי ממילא זה מה שקבענו שרק לצורכי פטקא. 

<איל בן ארי:>
סוג של חגורה ושלייקס כדי שנהיה בטוחים. 

<טל ישראל:>
אבל להפך, אני חושבת שאתה עושה כאן משהו פחות טוב. כי כרגע מותר להם להשתמש במידע לפי חוק איסור הלבנת הון רק לצורך הזיכוי. מעבר לזה אסור שום דבר, הם רק מזהים לפי זה. כשאתה מכניס את נושא העברת המידע אתה כאילו מרמז שאיזשהו מידע שנמסר לפי חוק איסור הלבנת הון עובר בשלמותו לרשות המסים. 
<מיקי לוי (יש עתיד):>
צודקת. בגלל זה, זה ייטב לנו. 

<איל בן ארי:>
אז זה יישאר רק כנדרש לפי הסכם פטקא או לפי הסכם יישום בלבד. 

<היו"ר משה גפני:>
אוקיי. תחילה. 

<איל בן ארי:>
התחילה שונתה: "תחילתו של חוק זה למעט סימן ו'1 לפקודה כנוסחו בסעיף 2 לחוק זה".

<היו"ר משה גפני:>
מה זה? 

<איל בן ארי:>
זה הנושא של העיצומים הכספיים. "יום פרסומן של תקנות לפי סעיף 135ג לפקודה (להלן – יום התחילה)" – זאת טיוטת התקנות שמונחות בפני הוועדה. "תחילתו של סימן ו'1 האמור חצי שנה מיום התחילה". 
<מיקי טמיר:>
כאן אנחנו מבקשים להכניס שהגדרת בעל שליטה בחוק איסור הלבנת הון, תחולתו תהיה שנה מיום התחילה. 

<היו"ר משה גפני:>
למה? 

<מיקי טמיר:>
כי לבנקים לוקח זמן להיערך לקלוט את המידע הזה, לרשום את זה ולהטמיע. אז בפטקא אין לנו ברירה. גם שם היינו רוצים תקופות היערכות, אבל - -
<טל ישראל:>
- - -

<היו"ר משה גפני:>
רגע. מה שהיא מבקשת, מקובל? 

<טל ישראל:>
אנחנו סבורים שחצי שנה זה מספיק להיערכות הזאת. גם ככה כבר היום הכללים האלה פחות או יותר מיושמים לפי הרישא שמי שיכול - - - תאגיד. 
<היו"ר משה גפני:>
אני מתנצל. תסבירי לי את הסעיף הזה מתחילתו. "תחילתו של חוק למעט סימן ו'1" – מה זה סימן ו'1? 
<איל בן ארי:>
עיצומים כספיים. 

<איל בן ארי:>
התחילה של החוק חוץ מהעיצומים הכספיים מיום פרסומן של התקנות. 

<היו"ר משה גפני:>
מה זה "פרסומן של תקנות"? זה אחרי שאנחנו מאשרים את התקנות, ואתם מפרסמים את זה. למה העיצומים הכספיים לא?
<פרידה ישראלי:>
רוצים לדחות אותם. 

<היו"ר משה גפני:>
למתי?

<טל ישראל:>
חצי שנה לאחר יום התחילה כדי שלא יתחילו - - - ב-30 בספטמבר - -

<היו"ר משה גפני:>
את מבקשת שאיסור הלבנת ההון יידחה לחצי שנה או שנה. 

<פרידה ישראלי:>
נכון. 

<היו"ר משה גפני:>
למה אי אפשר? 

<טל ישראל:>
חצי שנה זה אפשרי. רק צריך לראות מבחינת נוסח - - - לוודא שזה לא מתנגש - - -
<היו"ר משה גפני:>
אז זה חצי שנה. 

רק שאני אבין בדיוק. נעזוב את העיצומים הכספיים שנותנים להם חצי שנה. חוק הפטקא ייכנס לתוקפו אחרי אישור התקנות. העיצומים הכספיים יהיו חצי שנה לאחר פרסומן של התקנות וגם ההגדרה של איסור הלבנת הון ובעל שליטה יידחה בחצי שנה, לפי בקשת הבנקים, המוסדות הפיננסיים. ואתם מסכימים לזה. 
<טל ישראל:>
כן. אנחנו מסכימים לזה. עקרונית צריך לבדוק בנוסח מאחר שערכנו שינויים והצמדנו לסעיף בחוק איסור הלבנת הון שאין בעיה משפטית בדרך. 

<מיקי לוי (יש עתיד):>
למה אתם עושים את זה? 

<היו"ר משה גפני:>
הבנקים אומרים שקשה להם להיערך. זה מה שהיא אמרה. 
<איל בן ארי:>
זה משליך גם על כל התיקונים העקיפים. 

<טל ישראל:>
צריך לעבוד על הנוסח. 

<היו"ר משה גפני:>
מיקי, מה הבעיה? 

<מיקי לוי (יש עתיד):>
אני לא מבין למה בנק צריך חצי שנה. אבל כשהם רוצים משהו אז צ'יק צ'ק - - -
<היו"ר משה גפני:>
אבל אנחנו לא יכולים לריב כל כך הרבה עם הבנקים. 

<לוני בכר:>
זה לא רק הבנקים, זה כל המוסדות הפיננסיים - -

<היו"ר משה גפני:>
כן, אמרתי. 

<לוני בכר:>
- - כי הציבור מכיר את ההגדרה הזאת מימים ימימה, ועכשיו משנים את זה. הם צריכים זמן לעכל את זה. עורכי דין צריכים לעכל את זה, יועצים צריכים לעכל את זה. זה לכולם. 
<היו"ר משה גפני:>
טוב. מיקי, צריך לתת את זה. 
<מיקי לוי (יש עתיד):>
- - -

<היו"ר משה גפני:>
אני מסכים אתך. אנחנו נקיים את הדיון. אני לא מזניח את העניין הזה. 

<טל ישראל:>
שישה חודשים של איסור הלבנת הון שיתחילו לרוץ כבר עכשיו, ולא מיום תחילתן של התקנות כי הם כבר יכולים להיערך להגדרת בעל שליטה באיסור הלבנת הון. 

<היו"ר משה גפני:>
בסדר, הם יכולים להיערך, אבל - -

<טל ישראל:>
בגלל השינויים שעשינו צריך לעשות - - - 

<מיקי לוי (יש עתיד):>
בגלל שגפני ביקש ממני אני לא אצביע נגד. 

<לוני בכר:>
לעורכי הדין ייקח זמן להיערך לזה. 

<היו"ר משה גפני:>
אל תיכנסי לזה. נשאיר את זה ככה. התקנות הולכות להיות מאושרות מהר. אין ברירה. 
<טל ישראל:>
בסדר. 

<מיקי לוי (יש עתיד):>
אל תיכנסי לפינות האלה. 

<היו"ר משה גפני:>
מהגמ"חים, אתם רוצים להגיב לנושא הזה? 

<מאיר דמן:>
לא. אבל אם אני נרשם בפטקא, אם היה לי פיקדון של אזרח אמריקני לפני שנתיים ממתי אני מחויב לדיווח? 

<יוסף חיים שימל:>
לא רק הדיווח, אלא גם המיפוי. הרי יש לנו שתי חובות שמוטלות עלינו: חובת מיפוי וחובת דיווח. 

<טל ישראל:>
לגבי חשבונות קיימים תצטרך לבצע את הבדיקה, לפי התקנות, עד 20 ביולי 2016, זאת אומרת זה הנוסח של התקנות כרגע. יש אפשרות לבצע את זה קצת יותר מאוחר, וזה לא ייחשב הפרה. הדיווח הראשון לרשות המסים הוא ב-20 בספטמבר. 

<מיקי לוי (יש עתיד):>
זה אומר שאם החשבון חי וקיים הוא מחויב בדיווח. אם החשבון איננו, זאת אומרת האזרח האמריקני לקח את הכסף והחזירו לו את הכול, הוא לא חייב בדיווח. 

<טל ישראל:>
אם הוא לא - - - כנראה לא. צריך להסתכל. יש הרבה הוראות.

<היו"ר משה גפני:>
אני מבקש שתגידו כמה מילים על התקנות. 

<פרידה ישראלי:>
התקנות בעיקרן הן מאוד טכניות. החלק המרכזי של התקנות מתייחס לחובות שיש על מוסד פיננסי לבצע את ההליכים של הגילוי והזיהוי של בעלי החשבונות, ואנחנו מתייחסים לסוגים השונים של החשבונות. אחרי פרק של הגדרות יש חלק בתקנות שמתייחס לחשבונות הקיימים. יש חשבונות קיימים של יחידים, יש חשבונות שנפתחו מהתחילה של הסכם פטקא ב-1 ביולי 2014 עד לתחילה של החוק הזה; ויש חשבונות חדשים. לגבי כל אחד מסוגי החשבונות לפי מועד הפתיחה שלהם נמצאים ההליכים – מה חובות ביצוע הבדיקות שעל המוסד הפיננסי לעשות, החל בסקירה אלקטרונית לחשבונות קיימים וכלה בנוהל פתיחת חשבון לגבי חשבונות חדשים. אנחנו בעצם אומרים למוסד הפיננסי איזה בדיקות לעשות, את מי הוא יסווג כחשבון בר-דיווח, ויש לנו התייחסות לחשבונות של יחידים ולחשבונות של ישויות. זה החלק המרכזי שכולל את חובות הבדיקה ואת הסיווג של החשבונות. 

בהמשך התקנות יש התייחסות לנושאים מיוחדים: יש אפשרות שנתנו לנו לביצוע הליכים חלופיים לגבי חשבונות שונים; יש הסדרה של חובת ההודעה ללקוח – מהי חובת ההודעה ללקוח שסווג כחשבון בר-דיווח, ובאיזו צורה הלקוח יכול להזים. כל השיטה של התקנות בנויה כך שיש הפניה לסעיפים בנספח 1 שמתארים את אותו חלק בהסכם שמתייחס לנושא שלנו. התקנות, למעט נושא של חובת הודעה, התקנות נעזרות ומבוססות על נספח 1. 

מעבר לחובת ההודעה שיש בה גם כללים שלנו, הדרכים להזים את עובדת היותך תושב או אזרח כלולים בנספח 1 עצמו. יש לנו התייחסות לחובת הניכוי ממוסדות פיננסיים לא משתתפים וחובת הדיווח. זאת אומרת כל נושא של התייחסות, זיהוי של גופים כמוסדות פיננסיים והדיווח על תשלומים למוסדות כאלה, ואותם מקרים שצריך לנכות במקור שזה חל רק על מוסדות שהם עצמם QI, נמצאים בתקנות. בסופן של התקנות יש הסדרה לגבי הוראת השעה לגבי גמ"חים. אותו הסכם שהגענו אליו ובקשר אליו יש כאן תיקון שאנחנו מבצעים ומעוניינים להציג אותו בפני הוועדה. אולי אחרי שנשמע שאלות נוספות נתייחס. 
<מאיר דמן:>
עכשיו החזרתי כסף שהיה של אזרח אמריקני.
<יואל נווה:>
אם לאזרח אמריקני אין חשבון אצלך נכון - - -
<מאיר דמן:>
לאזרח אמריקני היה חשבון אצלי, והחזרתי לו - -

<יואל נווה:>
אם היום אין לו חשבון אצלך אתה לא - - -

<מיקי לוי (יש עתיד):>
התשובה הקודמת גם נכונה. אם החשבון שלו נסגר אין חובת דיווח. 

<היו"ר משה גפני:>
יואל, אמרת - -
<פרידה ישראלי:>
שוב – יש פטור לפיקדונות שהם עד חמישים אלף דולר. אז אנחנו לא מדברים על הפטור הזה. 
<היו"ר משה גפני:>
אנחנו מדברים גם על זה אבל לא עכשיו כי הבנקים מתנהגים מאוד יפה. 

<פרידה ישראלי:>
אנחנו מדברים על חשבון שנסגר?

<מאיר דמן:>
כן. 

<פרידה ישראלי:>
והוא היה פתוח החל ב-6 ביוני, החל בתקופת המעבר. 

<מאיר דמן:>
בתקופת המעבר. 

<פרידה ישראלי:>
ב-30 ביוני 2014 הוא היה פתוח? 

<מאיר דמן:>
כן. 

<פרידה ישראלי:>
אז צריך לעשות שם סריקה ולדווח עליו. 

<מאיר דמן:>
ראוי שזה ייכתב בצורה מפורשת. 

<יוסף חיים שימל:>
אנחנו רוצים לעבוד לפי הסדר, ומבקשים שהדבר יהיה כתוב בצורה מפורשת. 

<טל ישראל:>
הכול כתוב בצורה מפורשת. בגלל זה אמרתי לך, יש הרבה מאוד הוראות לכל מיני סוגי חשבונות. אם זה חשבון מ-2014-2013 והוא נסגר, אז לא; אם זה חשבונות שהם אחרי שההסכם נכנס לתוקף אז תצטרך לזהות על מה שיש בידיך. 

<יוסף חיים שימל:>
אבל ההסכם טרם נכנס לתוקף. 

<טל ישראל:>
- - -

<פרידה ישראלי:>
ההסכם נחתם. 

<טל ישראל:>
אם זה חשבון שהיה לך בעבר ונסגר לפני שנחתם ההסכם זה משהו אחד - -

<יוסף חיים שימל:>
מתי ההסכם נחתם? 

<פרידה ישראלי:>
ב-30 ביוני 2014.

<יוסף חיים שימל:>
אז ההסכם חל בעצם מ-1 ביולי 2014. 

<טל ישראל:>
לגבי חשבונות אחרים היית צריך לעשות נוהל פתיחת חשבון כשפתחת אותם. לגבי חשבונות כאלה, ככל הנראה, לפי ההוראות, אתה תצטרך בעצם לזהות. צריך לראות, אבל עקרונית כנראה תצטרך לעשות זיהוי על מה שיש בידיך. 

<היו"ר משה גפני:>
אני מבקש מכם. תראו את התקנות. בתקנות יש פרק שעוסק בנושא הגמ"חים. 
<יואל נווה:>
אני רוצה להעיר הערה. 

<היו"ר משה גפני:>
אני אאפשר לך. 

אני מבקש שתבקשו לשבת איתם לפני שהתקנות מגיעות כי יש שם על זה פרק. אני לא בטוח שהוא בדיוק לפי הסיכום שהגענו אליו. הסכם הפטקא וחוק הפטקא בעצם פוגע בגמ"חים, ואנחנו הגענו לפתרונות זמניים בהסכמה כדי שזה לא ייפגע. אני מקבל תלונות ממקומות רבים. למשל יש בנק ידוע שאמר למי שבא אליו שזה לא חמישים אלף דולר, זה חמישים אלף שקל. יחי ההבדל הקטן. יש מקום אחר שאמר שהייתה לו הפקדה של למעלה מחמישים אלף דולר לפני שנתיים אז הוא אמר לו שזה לא. יש אחד ברכסים עם בנק שזה דווקא לא הבנק ההוא הדתי הגדול. כלומר צמוד לכללים כל הזמן. יש בעיות. אני אבקש את העזרה שלכם גם אחרי שהחוק יאושר. אני לא יודע למה הבנקים עושים את הבעיות, זה הלקוחות שלהם. אמרתם להם בדיוק מה סוכם, והם בכל זאת ממשיכים עם זה. 
<טל ישראל:>
ההנחיות יצאו.
<היו"ר משה גפני:>
מה זה משנה? החיים יותר חזקים מההנחיות שיוצאות. מגיעים בנקים וכל אחד רוצה להיות הצדיק הגדול שחס וחלילה משרד האוצר או בנק ישראל לא יבואו אליו בטענות, והוא אומר דברים שלא היו בסיכום. ואנשים קטנים שעוסקים בחסד כזה סובלים. אז אני מבקש את העזרה שלכם גם אחרי זה. אני מבקש שתשבו על התקנות.
<מאיר דמן:>
אנחנו יותר מאשר נשמח. 

<היו"ר משה גפני:>
בסדר. הם אנשים נחמדים במשרד האוצר. אתם ראיתם, הייתה פתיחות לגבי העניין הזה. אני לא אוהב את ההגבלה המוחלטת של השנה. משרד המשפטים, בסדר. פטקא זה אירוע שקרה. השנה היא הקריטית. בסדר, נדבר על זה. 
<יוסף זינגר:>
צריך לתקן את הנוסח כי זה לא ברור. 
<היו"ר משה גפני:>
מה לא ברור? אתה רוצה שיהיה כתוב שנה בצבע אדום? 

<יואל נווה:>
יש בקשה של היועץ המשפטי לממשלה להוסיף לתקנות את הנוסח שאומר: "יראו מוסד ציבור העוסק בקבלת פיקדונות כמוסד ציבור לפי 9(2) רק אם קבלת הפיקדונות נעשית על-פי דין", והתחולה על זה היא רק בעוד שנה. 

<היו"ר משה גפני:>
לא הבנתי. זה אתה מביא בתקנות? 

<יואל נווה:>
כן. 

<היו"ר משה גפני:>
טוב, אז נדבר בתקנות. למה אתה צריך לעצבן אותי עכשיו? 
<יואל נווה:>
לא אעצבן אותך עכשיו. אני רק חושב שאמרנו את זה. 

<היו"ר משה גפני:>
בסדר, היועץ המשפטי לממשלה. כל הכבוד לו. בסדר, אמר. אני חושב אחרת. לדעתי, מדינת ישראל צריכה להתייחס לעניין הזה אחרת. אני הגשתי חוק שיסדיר את הגמ"חים. ועדת שרים לחקיקה אישרה את החוק שלי. בא אלי המפקח על הבנקים דאז, וישב אתי במזנון ואמר לי, גפני, עזוב את זה, אנחנו נסדר את זה. התמימות שלי זה דבר ידוע, אז לא המשכתי את החקיקה, והמפקח על הבנקים אמר לי שהוא יסדר את זה. מאז הוא כבר לא המפקח על הבנקים, ואני יושב-ראש ועדת הכספים בעמק הבכא. 

<אלברט גמליאל:>
רק הערה. החוק מדבר על הסכם יישום ועל הסכם פטקא. התקנות פה מדברות רק על הסכם פטקא. אני מבין שיהיו תקנות גם להסכם יישום. 

<היו"ר משה גפני:>
כן. יהיו תקנות נפרדות, אומר היועץ המשפטי. 
<איל בן ארי:>
נאמר על-ידי האוצר בוועדה שיהיו שני קבצים נפרדים. 
<היו"ר משה גפני:>
אתם מסכימים לבוא לדווח לוועדה אחת לכמה זמן על יישום הפטקא, שיהיה כתוב בחוק? 
<פרידה ישראלי:>
צריך לפנות כאן לרשות המסים כי הם - - -
<היו"ר משה גפני:>
איל, תגיד. אני לא המצאתי את זה. אתם דורשים. 

<איל בן ארי:>
לא דורשים, מציעים. 

<היו"ר משה גפני:>
מציעים, בסדר. מה אומרים רשות המסים? 

<מיקי לוי (יש עתיד):>
למה בחוק, גפני? אפשר לעשות בתקנות. 

<היו"ר משה גפני:>
אם זה לא יהיה בחוק זה לא יהיה. אני לא עומד על זה.  

<יואל נווה:>
השאלה מה מהות הדיווח. - - - דברים פרטניים. 
<היו"ר משה גפני:>
דיווח כללי. 

<איל בן ארי:>
דיווח על יישום הסכם הפטקא על נקודות - -
<טל ישראל:>
- - -

<איל בן ארי:>
דיווח לוועדה אחת לשנה. 

<מיקי לוי (יש עתיד):>
אחת לשנה בארבע השנים הקרובות. בעוד ארבע שנים זה מתבטל. אל תעשה לכל החיים, תיזהר. עכשיו באתי עם משהו מאוזן. 
<היו"ר משה גפני:>
אני מקבל את מה שהוא אומר. גם ככה זה יכול להיות פחות. יכול להיות שנגיד לכם בעוד שנה, זה לא מעניין, תנו רק דיווח בכתב. זה נורא לבוא לפה? אני כל הזמן עושה סקר על העניין הזה. 
<איל בן ארי:>
גם על היישום וגם על נושאים שהתעוררו ביישום. 

<פרידה ישראלי:>
אתם רוצים לתקן את החוק עכשיו? 

<היו"ר משה גפני:>
לא, לא. 

<מיקי לוי (יש עתיד):>
לא, לא. רק שיחסי הדיווח והיחסים הבילטרליים בסדר ולא נפגעו. זה ארבע דקות של דיווח. מה הסיפור? 
<היו"ר משה גפני:>
זה יכול להיות בכתב. 

<יואל נווה:>
רשות המסים צריכה להגיד, כי היא צריכה לדווח. 

<היו"ר משה גפני:>
רשות המסים, בבקשה. 

<רוני גנוד:>

רשות המסים מוכנה ושמחה לדווח לוועדה על כל מה שהיא תבקש לדווח. זה, כמובן, מותר, על-פי חוק. אבל, לדעתי, זה לא צריך להיות קבוע בחוק. לוועדה יש סמכות לזמן אותנו בכל זמן שהיא רוצה – אחת לחצי שנה, אחת לשנה, אחת לחודש, וכמובן, אנחנו נבוא בשמחה כמו שאנחנו תמיד מגיעים. 
<היו"ר משה גפני:>
אז לא מפריע לך שנכתוב בחוק שאחת לארבע שנים יהיה דיווח. 
<רוני גנוד:>

לדעתי, זה לא המקום לכתוב דבר כזה. 

<היו"ר משה גפני:>
איפה המקום? 

<רוני גנוד:>
לוועדה יש סמכות. 

<מיקי לוי (יש עתיד):>
אתה יודע בכמה חוקים יש חובת דיווח? 

<רוני גנוד:>
של רשות המסים? 

<מיקי לוי (יש עתיד):>
לא, אבל גם של רשות המסים.

<היו"ר משה גפני:>
אנחנו עושים לכם תמיד הנחות. את כל האחרים אנחנו מחייבים בדיווח, רק רשות המסים אנחנו פוחדים. שלא תעלה לי את המס, זה הכול. 
<רוני גנוד:>

אז אני רוצה לבחון את זה, ונחזור לוועדה. 
<היו"ר משה גפני:>
אז אחת לשנה עד ארבע שנים. אנחנו נצביע על זה כשמותנה בזה שתהיה הסכמה שלכם. תפנה לממונים עליך ותגיד שאני גם דורש בדיווח שיבוא לכאן מנהל רשות המסים וסגנו. 
<יואל נווה:>
אנחנו נדווח. אנחנו מסכימים לזה. 

<היו"ר משה גפני:>
האמת היא שאני לא מבין את רשות המסים. 
<היו"ר משה גפני:>
טוב, רבותי, הצעת חוק לתיקון פקודת מס הכנסה (תיקון מס'221), התשע"ו-2016 עם כל השינויים שנעשו. מי בעד אישור הצעת החוק? מי נגד? מי נמנע? 

הצבעה

בעד הצעת החוק – פה-אחד
נגד – אין
נמנעים – אין 

הצעת החוק אושרה. 

<היו"ר משה גפני:>
הצעת החוק אושרה. תודה רבה לכם. הישיבה נעולה. 

<הישיבה ננעלה בשעה 11:55.>

